**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.01.2021, ora 08.00 – 29.01.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 29.01.2021, ora 07.00**

**RÂURI**

Debitele au fost în scădere, exceptând cursurile inferioare ale Argeșului, Ialomiței şi cele din Dobrogea, unde vor fi staționare.

Formațiunile de gheață (gheaţă la maluri, năboi, izolat pod de gheață) existente pe râurile din Moldova și estul Transilvaniei s-au menținut fără modificări importante.

Curge năboi pe cursurile superioare ale Mureșului și Bistriței (afluent al Siretului).

Debitele se situează la valori în jurul și peste mediile multianuale lunare, exceptând râurile din bazinele hidrografice: Târnave, Bistrița, bazinul mijlociu şi inferior al Prutului şi cursurile inferioare ale Argeşului şi Moldovei, unde sunt cuprinse între 30-90% din normalele lunare și râurile din bazinele hidrografice Bega Veche și Bârlad, unde au valori sub 30%.

Se situează peste:

- **COTA DE INUNDAȚIE** râul Tur la stația hidrometrică Micula (310+5)-jud. SM (sector îndiguit);

- **COTELE DE ATENȚIE** râurile la stațiile hidrometrice Crasna – Domănești (400+6)-jud. SM.

Debitele vor fi în general în scădere.

Formațiunile de gheață (gheață la maluri, năboi, izolat pod de gheață) existente vor fi în ușoară extindere și intensificare.

Se va situa peste **COTA DE ATENȚIE** râul Tur la stația hidrometrică Micula (270+15)-jud. SM.

**DUNĂRE**

Debitul la intrarea în ţară (secţiunea Baziaş) în intervalul 28.01.2021 – 29.01.2021 a fost în creștere, având valoarea de 7.000 m3/s, peste media multianuală a lunii ianuarie (4.950 m3/s).

În aval de Porţile de Fier debitele au fost în creștere pe sectorul Gruia – Vadu Oii și în scădere pe sectorul Brăila – Tulcea.

Debitul la intrarea în ţară (secţiunea Baziaş) va fi în creştere (7.300 m3/s).

În aval de Porţile de Fier debitele vor fi în creștere.

**2.** **Situația meteorologică în intervalul 28.01.2021, ora 08.00 – 29.01.2021, ora 06.00**

**ÎN ŢARĂ**

Valorile termice s-au menținut în jurul mediilor climatologice specifice datei. Pe parcursul zilei, cerul a fost mai mult noros în Maramureș și în estul Transilvaniei și variabil, cu înnorări temporar mai accentuate în regiunile estice și sudestice. Trecător a nins slab, local în Dobrogea și la munte și izolat în Moldova, Transilvania și Banat. Noaptea, cerul sa înnorat treptat în cea mai mare parte a țării și au fost precipitații slabe sub formă de ninsoare în Maramureș și pe spații mici în celelalte regiuni intracarpatice, iar spre sfârșitul intervalului, izolat în Câmpia de Vest au fost lapovițe și ninsori. Vântul a suflat slab și moderat, cu intensificări mai ales în timpul zilei în zona montană, în special la altitudini mari, unde la rafală s-au atins viteze de până la 90...95 km/h, iar trecător zăpada a fost spulberată. Unele intensificări au fost local și în estul, sud-estul și sud-vestul teritoriului, unde rafalele au fost în general între 45 și 55 km/h (viteze mai mari în Delta Dunării, de până la 70...75 km/h) și pe arii restrânse în rest. Stratul de zăpadă, măsurat în platformele stațiilor meteorologice la ora 20, era prezent în zona de munte, până la 254 cm - Bâlea-Lac, în Dobrogea până la 21 cm, în estul Transilvaniei până la 17 cm, în sudul și estul Munteniei până la 13 cm și izolat în Crișana, Maramureș și Moldova, sub 5 cm. Temperaturile maxime s-au încadrat între -4 grade la Întorsura Buzăului și 6 grade la Târgu Jiu. La ora 06.00 se înregistrau valori termice cuprinse între -8 grade la Întorsura Buzăului şi 2 grade la Jimbolia. În Crișana, ieri dimineață izolat a fost ceață.

OBSERVAȚII: în intervalul de diagnoză au fost în vigoare 4 atenționări cod galben, pentru fenomene meteorologice periculoase imediate, după cum urmează: câte 1 emisă de SRPV Constanța, SRPV Craiova, SRPV Timișoara și SRPV Bacău.

**LA BUCUREŞTI**

Cerul a fost variabil, cu înnorări în prima parte a zilei. Stratul de zăpadă, măsurat în platformele stațiilor meteorologice la ora 20, avea grosimi cuprinse între 3 și 6 cm. Vântul a suflat slab până la moderat. Temperatura maximă a fost de 2 grade la Băneasa și 3 grade la Filaret și la Afumați. La ora 06 se înregistrau -4 grade la Filaret şi Băneasa şi -3 grade la Afumaţi.

**3. Prognoza meteorologică în intervalul 29.01.2021, ora 08.00 – 30.01.2021, ora 08.00**

**ÎN ŢARĂ**

Vremea va fi în general închisă, dar va deveni mai caldă decât în mod normal la această dată, îndeosebi în regiunile vestice și sud-vestice. Astfel, temperaturile maxime se vor încadra, în general, între 1 și 9 grade, cu cele mai mari valori în Banat și Oltenia, iar cele minime, în creștere față de noaptea precedentă, se vor situa între -3 și 5 grade, valorile mai ridicate fiind în vest. În cursul zilei, temporar vor cădea precipitații mai ales sub formă de ninsoare în nordvestul și centrul țării precum și la munte și pe spații mici în rest. Începând din orele serii și pe parcursul nopții, treptat vor predomina ploile în Crișana, Banat, cea mai mare parte a Olteniei și în vestul Munteniei, iar în restul teritoriului pe arii restrânse vor fi precipitații slabe, mixte. Pe alocuri se va semnala polei. Vântul va sufla slab și moderat, cu intensificări la munte, unde îndeosebi la altitudini mari vitezele vor depăși 75...85 km/h, viscolind ninsoarea și spulberând zăpada, precum și cu viteze de până la 40...50 km/h, trecător mai ales ziua, în regiunile vestice, sud-estice și centrale. Dimineața și noaptea, izolat vor fi condiții de ceață.

**LA BUCUREŞTI**

Cerul va avea înnorări, iar în primele ore ale intervalului și spre sfârșitul nopții vor fi condiții de ninsoare slabă. În cursul zilei, vântul va sufla moderat, cu scurte intensificări (30...35 km/h), apoi va slăbi treptat. Temperatura maximă va fi de 3...4 grade, iar cea minimă, mai ridicată decât în noaptea precedentă, va fi de -2...0 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în data de 27.01.2021 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii limita zilnice (50 µg/m3) pentru indicatorul particule in suspensie cu diametrul sub 10 microni (PM10) la stația AR-2 (municipiul Arad - 51 µg/m3) ) si BH-1 (municipiul Oradea - 52 µg/m3).

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**